Karsten Nonbo (V), 2006-10-24:
Dette lovforslag giver transportministeren bemyndigelse til at iværksætte et såkaldt storskalaforsøg fra den 1. februar 2007 vedrørende disse modulvogntog, i første omgang på motorvejene.
Og hvad er så et modulvogntog?
Det er et almindeligt lastvognstog, hvor man i stedet for én sættevogn har to sættevogne eller en sættevogn og en påhængsvogn, således at man øger længden fra de nuværende ca. 18 m til ca. 25 m.
Samtidig øger man akseltrykket fra 48 til 60 t – nej, jeg mener den samlede totalvægt fra 49 til 60 t.
Man gør nemlig ikke det, at man øger akseltrykket, man får flere aksler med på vogntoget, således at akseltrykket ikke bliver forøget.
Og derfor går resultatet af det her lovforslag ikke ud over vejene.
Så kan man stille sig andre spørgsmål.
Kunne det eventuelt gå ud over vognoverhalingen af personbiler på motorvejene?
Og det gør det egentlig heller ikke, jeg vil sige tværtimod.
Vi oplever alle sammen, at der på motorvejene kommer en række store lastbiler i første vognbane, og nu vil det blive sådan, at man i stedet for f.eks. tre almindelige lastvognstog får to modulvogntog.
Det gør, at overhalingerne rent faktisk bliver kortere, når man skal overhale disse modulvogntog.
Så kan man spørge: Går det ikke ud over færdselssikkerheden at få sådan nogle store krabater på motorvejene?
Nej, det gør det faktisk heller ikke.
Tværtimod får man nu tre kølergitre lavet om til to kølergitre, og man får en foraksel mindre.
Og det er jo som bekendt kølergitrene og forakslerne, som giver de store ulykker; det er dem, man selvfølgelig rammer med først.
Det er jo netop et storskalaforsøg, som laves på motorvejene og nogle til- og frakørsler, og derfor kommer man slet ikke i karambolage med de bløde trafikanter.
Nu siger forsøg fra Holland, at man regner med at spare mellem fire og syv færdselsdrab om året dernede.
Det vil jeg næsten godt hævde at man ikke gør i Danmark af den simple grund, at det kan man faktisk ikke.
Det er nemlig sådan i dag, at lastvogne på motorvejene har en meget, meget lille ulykkesfrekvens.
Jeg har i min egen statistik, som laves via oplysninger fra Ritzau om over 80 pct. af færdselsulykkerne, kun kunnet finde et enkelt færdselsuheld i 2006 på motorvej, som en lastbil var skyld i, et enkelt i 2005 og et enkelt i 2004.
Så der sker rent faktisk et, højst to uheld om året på motorvej, hvor man kan sige, at det er lastvognens skyld.
Så vi er meget, meget langt nede, og det viser jo også, hvilke ansvarlige chauffører og vognmænd vi har med at gøre.
Og det er også en af grundene til, at jeg ikke ser det store problem i det her.
Man har indført modulvogntog i Sverige og i Finland, og man overvejer at indføre det og gør det på forsøgsbasis i Tyskland.
Derfor skal vi også se at komme i gang, ellers risikerer vi jo, at meget trafik og dermed også meget industri og handel går uden om Danmark via færgeruterne mellem f.eks. Sverige og Tyskland.
Det kan endelig også komme til at gå ud over Femern Bælt-broens eksistens, hvis vi ikke også tillader modulvogntog.
Så der er mange argumenter for at gøre det.
Hvis så vi giver den her tilladelse til trafikministeren, skal vi også samtidig være åbne over for, at det koster lidt på ombygningsområdet, når vi skal have de såkaldte sammenkoblingspladser.
Man skal kunne komme til og fra dem, så der må vi også være klar til at afsætte lidt penge på finansloven.
Gør vi ikke det, svarer det jo stort set til, at vi giver vognmandsbranchen en ny cykel, men ikke sætter nogen hjul på den.
Derfor må vi også have økonomien i orden, og der må vi jo starte med at plukke de lavesthængende frugter først.
Der, hvor man kan lave modulvogntog med et par sammenkoblingspladser rimelig billigt,
starter man først, således at vi kan få modulvogntogene ind på strækningen.
Endelig skal vi jo også, når vi er kommet godt i gang med det her forsøg, være åbne over for, at det måske ikke alene er på motorvejene, vi skal have dem, for vi skal også passe på, at vi ikke får en skævvridning af industrien, af handelen osv. i hele Danmark.
Sådan er det med forsøg.
Nogle starter op og fortsætter.
Jeg kan da nævne forsøg, som er startet op, og som jeg hellere end gerne så lukket, og sådan vil det være.